**Beszámoló a Szitakötő folyóirat 31. számának felhasználásáról: Készítette: Pásti Csaba (Bocskaikerti Németh László Általános Iskola és AMI)**

**Véssey Miklós: Felhőmese**

**2. osztály (Szabad óra, komplex foglalkozás)**

1. Felolvasom a gyerekeknek a verses mesét. Megfigyelési szempont: Hol játszódik a történet, kik (mik) a szereplői? *(Felhővárosban, felhők)*

2. Vajon hány olyan szó volt a mesében, amiben benne volt a felhő szó? Becsléseket várok. *(15-20 szót tippel a legtöbb gyerek.)* Újra felolvasom hangosan, a gyerekek a „felhős” szavakat számolják közben. Az eredményen maguk is meglepődnek: 45!

3. Ha figyelmesen hallgattad a mesét, akkor válaszolni tudsz a következő kérdésemre is: 30 csepp eső mit jelent a felhőtanár szerint? *(zuhatagot vagy felhőszakadást)*

4. Kiosztom a gyerekeknek a folyóiratot. Nyisd ki a Szitakötőt a 46. oldalon. Itt találod a Felhőmesét. Olvasd el te is és gyűjtsd ki a füzetedbe a szövegben előforduló foglalkozások neveit. *(felhőtanár, felhőács, felhőszerelő, ködkereskedő, felhődoktor, kamionos, felhőrendőr.) A kereskedőt a gyerekek nem tudják, mit jelent. Megbeszéljük.*

5. Keresd meg a szövegben a következő kérdésekre a válaszokat:

- Mit tett a rossz felhődiák, amikor nem figyelt a tanár? *(Kirepült az ablakon.)*

- Mit ígért a tanár azoknak, akik követik a szökevényt? *(Dupla villámintőt.)*

- Miért romlott el a felhőhangulat? *(A növekvő köddugóban eltűnt a nap.)*

- Ki sírt a buszon? *(A kis felhőovis.)*

6. Vajon milyen időjárási eseményt/jelenséget mutat be tréfásan a mese? *(zivatar)*

Honnan tudod, hogy zivatar és nem zápor? *(A zivatar olyan eső, amit villámlás, dörgés kísér leggyakrabban.)*

7. Melyik évszakra jellemző leginkább a zivatar? *(A nyárra.)*

8. Kiosztom a szókereső rejtvényt.

Magyarázat: Az égbolton más-más időpontban különböző felhőket figyelhetünk meg. A kapott betűhálóban öt felhőfajta nevét olvashatod. Ha megtalálod mindegyiket, a maradék betűkből egy olyan jelenség nevét rakhatod ki, ami gyakran a zivatar után látható.

|  |  |  |  |  |  |  |
| --- | --- | --- | --- | --- | --- | --- |
| R | A | T | A | V | I | Z |
|  É | SZ | G | O | M | O | LY |
| T | I | V | Á | R | V | Á |
| E | NY | NY | Á | R | Á | B |
| G |  | L | O | TY | Á | F |

*Megfejtés: zivatar- , gomoly- , bárány- , fátyol-, réteg- (felhő) A fennmaradó betűkből kirakható szó: szivárvány*

9. Tudja-e valaki, hogy mikor keletkezik a szivárvány és az égbolt melyik pontján érdemes keresni. *(Megbeszéljük, hogy esős/napos időben és a Nappal a hátunk mögött figyeljük az eget. A szivárvány ugyanis mindig a Nappal szemben látható.)*

10. A mesében többször olvashatod egy olyan időjárási jelenség nevét is, ami inkább az őszre jellemző. Mi ez? *(A köd)*

11. Tudod-e, valójában mi a köd? *(A talaj közelében kialakult felhő.)* Van a mesében egy köddel kapcsolatos szólásmondás is. Megtalálod? *(Köd előtte, köd utána.)* Mit jelent? *(Nyomtalanul, hirtelen eltűnik valaki vagy valami.)* Akárcsak a szürke szamár a ködben. Hallottad már ez a mondást? Vajon miért „tűnhet” el a szürke szamár a ködben? *(Mert a köd is szürke színű.)*

12. Miből van a köd, miből van a felhő? Tejszínhabból vagy vattacukorból? *(Nem, vízből.)* Hogyan kerül a víz a levegőbe? Megtalálod az utolsó versszakban: *„De nincs miért szomorkodni, látod, süt a nap, sugarai minden vizet felszárítanak, köddé válik, felhő lesz az összes pocsolya…”*

13. A következő órán szabadon választott technikával a Felhőmese kedvenc jelenetét ábrázolhatják a gyerekek.